
Szegetális élőhelyek gyomvegetációs-vizsgálata az erdélyi Mezőségen

Az 1950-es évek óta Európa szerte megfigyelhető a gyomflóra átalakulásának felgyorsulása, ennek hatására pedig a mezőgazdasági táj nagymértékű megváltozása. Az idegenhonos fajok egyre nagyobb teret hódítanak, miközben az őshonos fajokat visszaszorítják egykori élőhelyeikről.
Jelen dolgozat az erdélyi Mezőség, főként Marosvásárhely környékén előforduló szántóterületek gyomnövényzetének feltárása érdekében született.
2011-ben 200 fitocönológiai felvétel készült a Marosvásárhely közelében fekvő Koronka község határában. 100 felvétel adata tükrözi a kalászos kultúrákban feljegyzett fajokat, további 100 felvétel készült tarlókon. A kalászos kultúrákban a felvételek június elején, míg a tarlókon nyert eredmények augusztus végén készültek. A felvételekben szereplő fajok analitikus és szintetikus bélyegek alapján kerültek csoportosításra.
A feljegyzett gyomok között négy fajt említ a romániai fekete lista, míg további kettő jelenik meg a magyarországi inváziós fajok listáján. A ritka növények közül egy (Lathyrus aphaca) került feljegyzésre a felvételek készítése során. A vizsgált élőhelyeken kevés faj jelent meg nagy gyakorisággal, de a véletlenszerűen előforduló fajok száma is kicsi, ami arra utal, hogy a területeken a fajok többsége az élőhelyi adottságokhoz alkalmazkodott, illetve az élőhelytípusra jellemző gyomflóra alakult ki. Továbbá az egyes felvételekben megjelenő fajok maximális borítása nem kiemelkedő, többnyire egységesen fordultak elő a kvadrátokban.
Az életforma szerinti eloszlás alapján az egyévesek dominálnak. A gyomnövények többsége eurázsiai flóraelem, adventív fajok kis arányban fordultak elő mindkét élőhelyen. Ökonombotanikai értéküket tekintve többségük értéktelen, de fellelhetők mézelő- és gyógyító hatással rendelkező növények is. A rovarbeporzású fajok rendelkeznek a legtöbb képviselővel. A feljegyzett gyomnövények között a honos gyomokat számos faj képviselte, de a vizsgált területeken megjelentek az ember által behurcolt neofitonok is.
A kalászos kultúrák és ezek helyén fennmaradó tarlók fontos szerepet töltenek be a biodiverzitás megőrzésében, továbbá számos rovar és madárfaj számára nyújtanak menedéket és táplálékot. Ezért az élővilág változatosságának fenntartása érdekében kötelességünk ezen élőhelyek védése, megóvása.



